ბილოვეცი

ბილოვეცი (ჩეხ. Bílovec) — ქალაქი ჩეხეთის რესპუბლიკის მორავია-სილეზიის მხარეში. ქალაქი ნოვი-იიჩინის რაიონში მდებარეობს. ისტორიული ცენტრი კარგად არის შემონახული და ჩეხეთის კულტურული ძეგლის სტატუსი აქვს. სახელწოდება ფართოდ გავრცელებული ვერსიით ქალაქის სახელწოდება ძველი სლავური სიტყვა „ბიელ“-იდან მომდინარეობს, რაც ტალახს ნიშნავს. გეოგრაფია ბილოვეცი ქალაქ ოსტრავიდან დასავლეთით დაახლოებით 16 კილომეტრში მდებარეობს. მისი მუნიციპალური ტერიტორიის უმეტესი ნაწილი ნიზკი-იესენიკის მთების ფერდობებზეა გაშენებული, დარჩენილი მცირე ნაწილი კი მორავიის კარიბჭეში მდებარეობს. ქალაქში მიედინება მდინარე ბილოვკა. ისტორია ქალაქი ისტორიულ წყაროებში პირველად 1324 წელსაა მოხსენიებული. ის კრავარჟელმა დიდგვაროვანმა ვოკ V-მ დააარსა 1293–1324 წლების პერიოდში. ბილოვეცი ტროპაუს საჰერცოგოს ნაწილი იყო და ძლიერ თავდაცვით ნაგებობებს აერთიანებდა. 1575–1576 წლებში, მაშინდელმა მფლობელმა ბილკოველმა ბერნარ პრაჟმამ ბილოვევის ციხე რენესანსის ეპოქის ციხესიმაგრედ გადააკეთა. 1652 წლიდან XX საუკუნემდე მამული ხოლტიცელ სედლნიცკების ოჯახს ეკუთვნოდა. ამ პერიოდში ქალაქმა სხვადასხვა პრივილეგია მოიპოვა, რამაც მას შემდგომი განვითარების საშუალება მისცა. 1729 წელს დიდი ხანძრის შედეგად ციხესიმაგრე დაიწვა. შემდეგ ის ბაროკოს სტილში აღადგინეს. XIX საუკუნის მეორე ნახევარში ბილოვეცში მრეწველობის განვითარება დაიწყო. დაარსდა ქსოვილების ქარხანა (მოგვიანებით ქუდების და რკინის ქარხნები). აშენდა ორთქლზე მომუშავე სახერხი, წიგნების გამომცემლობა და ლიქიორის ქარხანა. 1918 წლამდე ბილოვეცი ავსტრია-უნგრეთის შემადგენლობაში შედიოდა. 1938 წელს იგი ნაცისტურმა გერმანიამ დაიპყრო. მეორე მსოფლიო ომის დასრულების შემდეგ გამოცემული პრეზიდენტ ბენეშის ბრძანებულებების თანახმად, გერმანულენოვანი მოსახლეობა რეგიონიდან განდევნეს და ჩეხი მოსახლეებით ჩაანაცვლეს. ღირსშესანიშნაობები ქალაქის მოედანი კარგად შემონახული ისტორიული სახლებით არის გარშემორტყმული. მოედნის მთავარი ღირსშესანიშნაობებია ქალაქის მერია და წმინდა ნიკოლოზის ეკლესია. რენესანსის სტილის მერიას გოტიკური არქიტექტურის სარდაფები აქვს, ეს შენობა 1593 წელს აშენდა. ქალაქის მუზეუმის შენობა XVIII საუკუნეშია აგებული. ქალაქში პირველი გოტიკური ეკლესია XIV საუკუნეში აშენდა. 1771 წელს ამ ეკლესიაში ბაროკოს სტილის რესტავრაცია განხორციელდა. მისი სამრეკლო 1614-1615 წლებში აშენდა. სამრეკლოს სიმაღლე 50,67 მეტრია და ის ღიაა დამთვალიერებელთათვის. ბილოვეცის მთავარ მოედანზე განთავსებულია 64 კვადრატული მეტრი ფართის ჭადრაკის დაფა, რომელიც ყველაზე დიდი ჭადრაკის დაფაა ჩეხეთში. ბილოვეცის ციხე XV საუკუნის ბოლოს აშენდა და ის ღიაა დამთვალიერებელთათვის. ცნობილი ადამიანები იოჰან იგნაც ციმბალი (1722–1795) - მხატვარი ფელიხ ივო ლეიხერი (1727–1812) - მხატვარი მილოშ ჰოლანი (დაბ. 1971) - ჰოკეისტი და მწვრთნელი კვეტა პაშკე (დაბ. 1975) - ჩოგბურთელი როსტისლავ ოლეში (დაბ. 1985) - ჰოკეისტი ლუკაშ ჰეიდა (დაბ. 1990) - ფეხბურთელი პეტრა კვიტოვა (დაბ. 1990) - ჩოგბურთელი ადამ პავლასეკი (დაბ. 1994) - ჩოგბურთელი დაძმობილებული ქალაქები ბად-ნოიშტადტ-ან-დერ-ზაალე, გერმანია კეტჟის გმინა, პოლონეთი ლიპანი, სლოვაკეთი რესურსები ინტერნეტში ოფიციალური საიტი სქოლიო